Nike (yritys)

**Nike** (virallisesti äänetty: ) on yhdysvaltalainen vaatteiden ja kenkien valmistaja, joka valmistaa lähinnä urheiluvarusteita. Niken pääkonttori sijaitsee Beavertonissa, Oregonin osavaltiossa Yhdysvalloissa. Yritys on saanut nimensä kreikkalaisen mytologian voitonjumalattarelta. 

Nike on yksi maailman suurimmista urheiluvaatebrändeistä. Sen tuotevalikoimaan kuuluvat muun muassa pitkäaikaiset Air Jordan- ja Air Force 1 -mallistot sekä Conversen kengät ja vaatteet. Phil Knight perusti yrityksen vuonna 1972 ja oli yrityksen hallituksen puheenjohtaja vuoteen 2015 asti.

## Historia
### Blue Ribbon Sportsista Nikeksi
Niken perustaja Phil Knight, joka oli itse Oregonin yliopisto yleisurheilujoukkueen jäsen, vieraili vuonna 1962 Onitsukan tehtaassa Japanissa. Hän vaikuttui yrityksen tuotannon laadusta ja nopeudesta ja teki lopulta jakelusopimuksen yrityksen kärkimallista Onitsuka Tigerista. Knightin entinen valmentaja Bill Bowerman kannatti japanilaisten kenkien maahantuontia, je perustivat 25. tammikuuta 1964 Blue Ribbon Sports -nimisen yrityksen.

Bowerman ehdotti 1965 Onitsukalle uutta kenkämallia. Tiger Cortez tuli kaksi vuotta myöhemmin myyntiin, ja kenkä oli heti menestystuote. Sitä pidettiin sekä mukavana jalassa että tyylikkäänä.

Onitsukan ja Blue Ribbon Sportsin yhteistyö alkoi kuitenkin pian rakoilla, sillä japanilaiset halusivat eroon Blue Ribbonin yksinoikeudesta heidän kenkiinsä. Yritysten yhteistyö päättyi virallisesti vuonna 1971. Tuomari päätti tämän jälkeen alkaneessa oikeudenkäynnissä, että kummallakin yrityksellä on oikeus myydä Cortezia. Sekä Nike Cortezista että Tiger Corsairista tuli molemmista myyntimenestyksiä.

Nike perustettiin virallisesti 30. toukokuuta 1971. Phil Knight olisi halunnut kutsua yritystä nimellä Dimension 6, mutta Jeff Johnson ehdotti Nikeä kreikkalaisen mytologian voiton jumalattaren mukaan. Logoa varten Nike teki yhteistyötä Portlandin osavaltionyliopiston opiskelijan Carolyn Davidsonin kanssa. Swoosh-logo ei ollut heti Knightin mieleen, mutta lopulta ymmärsi sen merkittävyyden. Davidson sai alkujaan suunnittelutyöstään 35 Yhdysvaltain dollaria, mutta Knight antoi hieman myöhemmin hänelle 500 Niken osaketta.

### Michael Jordanista eteenpäin
Nike listautui vuonna 1980 pörssiin, mutta yrityksen alkuvuodet siellä olivat vaikeita. Se kuitenkin sijoitti vuonna 1984 koko markkinointibudjettinsa koripalloliiga NBA:n tulokaspelaaja Michael Jordanin yhteistyösopimukseen. Sopimus oli viisivuotinen, ja Jordan tienasi 2,5 miljoonaa dollaria markkinoimalla Niken Air Jordania.

Niken ja Jordanin sopimus muutti urheilumarkkinoinnin suuntaa, ja Air Jordaneista tuli samalla myyntimenestys. NBA yritti kieltää Jordan-kenkien käytän ja määräsi 5&nbsp;000 dollarin sakot jokaisesta käyttökerrasta kentällä. Nike maksoi sakot Jordanin puolesta ja markkinoi kiellon ympärillä. Mainoksissa kerrottiin, ettei NBA voi estää sinua käyttämästä näitä. Nike myi ensimmäisen kahden kuukauden aikana 70 miljoonan dollarin arvosta Air Jordaneita. Kenkien suosion ansiosta Nike irrotti 1997 Air Jordanin omaksi osastokseen.

Nike käytti 1987 The Beatlesin kappaletta ”Revolution” markkinoinnissaan. Se oli ensimmäinen Beatlesin kappale, joka päätyi mainokseen. Niken slogan ”Just Do It” otettiin puolestaan käyttöön 1988.

Nike alkoi 1980-luvun lopulla laajentaa toimintaansa myös urheilukenkien ulkopuolelle. Nike osti 1988 kenkävalmistaja Cole Haan, jonka myi eteenpäin vuonna 2012. Yritys osti 1994 Cantar Sportsin, joka oli luistimia ja jääkiekkovarusteita valmistavan Bauerin emoyhtiö. Nike ACG perustettiin 1996. Se myy tuotteita erityisesti extreme-urheilijoille, kuten lumilautailijoille ja maastopyöräilijöille.

Nike alkoi 2000-luvun alulla valmistaa erilaisia teknisiä urheiluasusteita. Sen tuotteisiin alkoi kuulua kannettavia sykemittareita, korkean ilmanalan rannekompasseja ja fitness-ohjelmistoja. Nike osti vuonna 2003 kenkävalmistaja Conversen ja vuonna 2008 urheiluvaate- ja -varustevalmistaja Umbron, jonka se myi neljä vuotta myöhemmin.

## Tuotteet

Nike markkinoi tuotteita omilla alamerkeillään, kuten Nike Golf, Nike Pro ja Air Jordan, sekä tytäryhtiöidensä kuten Bauer, Cole Haan, Hurley International ja Converse kautta. Yrityksen ensimmäiset tuotteet olivat koripallo- ja juoksukenkiä. Nykyisin Nike valmistaa tuotteita muun muassa golfia, jalkapalloa, tennistä, jääkiekkoa, amerikkalaista jalkapalloa, haavipalloa, rullalautailua ja krikettiä harrastaville.

## Teollisuus ja talous

Vuonna 2025 Niken sopimusvalmistajilla oli 97 jalkinetehdasta 11 maassa ja 303 vaatetehdasta 34 maassa. Tilikaudella 2025 Niken jalkineita valmisti 15 sopimusvalmistajaa ja vaatteita 67, joista monet ylläpitivät useita tehtaita. Vietnamin, Kiinan ja Kambodžan tehtaides osuus Niken vaatteiden tuotannosta oli vunna 2025 noin 31, 15 ja 15 prosenttia. Aiemmin varovasti alihankkijoistaan kertonut Nike päätti vuosia kestäneen hiljaisuutensa paljastamalla vuonna 2005 yli 700 alihankkijansa nimet ja toimipaikat. Tiedoista ilmeni, että yritys työllisti noin 650&nbsp;000 ihmistä alihankkijoidensa kautta pääasiassa Aasiassa.

Vuonna 2025 yrityksen liikevaihto oli 46,3 miljardia dollaria ja sen liiketulos oli 3,77 miljardia dollaria.

Nikellä oli vuonna 2025 noin 1029 vähittäiskauppaa, jotka pääasiassa koostuivat tehtaanmyymälöistä.

## Strategia

Niken tuotteita markkinoidaan Swoosh-logolla ja tunnuslauseella ”Just do it”. Tunnuslause korostaa voittamisen sijaan harjoittelua ja sitkeyttä. Niken kuvasto painottaa usein tavallisten ihmisten kykyä ylittää esteitä. Nike on panostanut ostokokemukseen ja personointiin, ja se oli varhainen verkkokaupan hyödyntäjä. Yritys on usein sponsoroinut menestyneitä urheilijoita, kuten Tiger Woodsia, LeBron Jamesia ja Serena Williamsia.

Sponsorointisopimuksia yrityksellä on ollut muun muassa seuraavien huippu-urheilijoiden kanssa:
***[[Uinti]]:** Brendan Hansen, Cullen Jones, Jason Lezak ja Aaron Peirsol.
***[[Golf]]:** Tiger Woods, Rory McIlroy
***[[Tennis]]:** Marija Šarapova, James Blake, Roger Federer, Rafael Nadal, Serena Williams ja Daniela Hantuchova
***Muita:** Michael Schumacher, LeBron James, Vince Carter, Lance Armstrong, Cristiano Ronaldo, Paul Rodriguez Jr, Reese Hoffa ja Wayne Rooney. 

Sponsoroiduista urheilijoista ensimmäinen laajemmin tunnettu oli juoksija Steve Prefontaine.

## Ihmisoikeudet
Nikea on kritisoitu muun muassa työturvallisuus-, työaika- ja minimipalkkalakien rikkomisesta alihankkijoiden tehtailla Kiinassa, Vietnamissa, Indonesiassa ja Meksikossa. Kritiikkiä on esitetty muun muassa Naomi Kleinin kirjassa ''No Logo'' ja Michael Mooren dokumenteissa.

Vuonna 1996 ''Life''-lehti kertoi Niken alihankkijoiden käyttävän lapsityövoimaa jalkapallojen tuotannossa Kambodžassa ja Pakistanissa. Asian tultua julki Nike ohjeisti alihankkijoita olemaan käyttämättä lapsityövoimaa.

Alihankkijoiden työolojen epäkohtien tultua julki useat kansalaisjärjestöt järjestivät Niken vastaisia boikotteja ja Niken logoa alettiin maailmalla pilkata englanninkielisellä termillä "swooshtika", joka viittaa sanoihin "swoosh" (logon nimi) ja "swastika" (hakaristi).

Niken johto vastuutti epäkohdista ensin vain alihankkijoitaan, mutta on sittemmin kertonut pyrkivänsä myös omalta osaltaan valvomaan alihankkijoidensa työntekijöiden työoloja ja oikeuksia.

## Lähteet

## Aiheesta muualla

* Niken kotisivut 
* Nike company overview